Peter Hansen-Nord (V), 2001-05-08:
Det skal ingen hemmelighed være, at vi i Venstre har betragtet gassektoren som værende noget af et fælles gods med Socialdemokratiet helt tilbage fra 1979.
Derfor er det glædeligt at se, at de ting, som vi også sagde under opfølgningsaftalen af 22. marts, nu er noget, som Kommissionen er enig i skal gå lidt stærkere.
Der er ikke spor til hinder for, at det her kan gå stærkere, og derfor er vi tilfredse med, at vi her ser den første øvelse på at få sat sving også i liberaliseringen af den danske gassektor.
Jeg må indrømme, at jeg måske havde nogle større forventninger inden topmødet i Stockholm.
Han blev så støttet af Schröder.
Det, der så forbavsede mig meget, var selvfølgelig, at den danske statsminister gik op
og i og for sig ligesom begyndte at bakke op om dem, der har svært ved at få fødderne med i liberaliseringen af naturgassen, altså pludselig indtog en passiv rolle og faktisk var med til at trække niveauet ned
I hvert fald niveauet ned i forhold til det niveau, som jeg - det kan være, jeg gør en fejl her - fornemmer, at energiministeren egentlig i denne sag står for.
Jeg kunne godt have ønsket mig mere afklaring i relation til det, vi har med at gøre her, men jeg kan bare sige, at vi er på rette vej, og alt sammen peger i den rigtige retning.
Meget af det ser jo også ud, som om det er noget, man er nødt til osv. osv.
Det er jo også rigtigt, for det har været lidt problematisk at få godkendt den danske øvelse, som vi lavede for et års tid siden.
Derfor bliver regeringen jo nødt
til at genforhandle sin sankthansaftale, som man har indgået med de regionale gasselskaber.
Derudover må vi selvfølgelig konstatere, som alle har kunnet se, at det har været et kanonår for statsselskabet DONG i 2000.
Det er et af de hurtigst voksende selskaber i Danmark i øjeblikket, selvfølgelig grundet de høje olie- og naturgaspriser.
Men DONG kunne jo prale af i går at indtage en plads som nr. 19 blandt de største virksomheder herhjemme.
Jeg må konstatere, at regeringen også har fået øje på det, så derfor ser vi selvfølgelig, at nok vælter pengene ind i vores statslige selskab DONG, men jeg skal også lige love for, at de vælter ud igen, i og med at staten har fat i overskuddet og tager mere end 50 pct. af det overskud, som DONG kan præstere.
Det er ganske betragteligt, specielt når man gør sig klart, at overskuddet er steget fra 938 mio. kr. til 3,4 mia. kr. før skat vel at mærke.
Det er dog en vækstrate, der siger sparto.
Jeg er i det store og hele enig i, at de punkter, som ministeren fremhæver, er det, vi skal have sat noget mere fart på.
Jeg har også forstået på de møder, vi har haft - det vil jeg gerne have ministeren til at bekræfte - at vi ikke er færdige.
Vi står faktisk i en situation, hvor vi er ved at forhandle en ny aftale, samtidig med at der ligger et lovforslag, samtidig med at den officielle høringsfrist faktisk er den 10. maj.
De høringssvar, der ligger tilgængelige i øjeblikket, har vi fået udleveret i forgårs og i går og i dag.
Så jeg har forstået det derhen, at vi er velkommen til under behandlingen af gasforslaget stadig væk at kunne forhandle videre om, hvordan aftalen skal se ud, og at vi også kan rette på forskellige ting, som viser sig, når vi har studeret høringssvarene og måske også har haft nogle deputationer på det her.
Vi kan fortsætte den frugtbare diskussion, vi har på det her område, og jeg vil gerne gentage, at den er betydelig nemmere at håndtere og have med at gøre end elreformen.